ՀՀ սփյուռքի նախարար Հրանուշ Հակոբյանի ողջույնի խոսքը մասնակիցներին փոխանցեց նախարարի տեղակալ Սերժ Սրապիոնյանը` կարևորելով «Սփյուռք» ամառային դպրոցի դասընթացների դերը հայապահպանությանն աջակցելու գործում: Նա շնորհակալություն հայտնեց ԵՊՀ պրոֆեսորադասախոսական կազմին՝ դասընթացները մեծ պատասխանատվությամբ և բարձր մակարդակով կազմակերպելու համար և նշեց, որ դպրոցի նպատակներից մեկը օտար ափերում տարբեր մշակույթների ազդեցության պայմաններում գործող սերունդներին հայ պահելն է: «Դպրոցի 3 դասընթացներն ավարտվել են հուլիսի 14-ին, այսօր ավարտվեց Հայոց լեզվի արագացված ուսուցման դասընթացը, որին մասնակցեց շուրջ 120 սփյուռքահայ՝ 22 երկրից և Հայոց լեզվի ուսուցիչների և կրթական գործի կազմակերպիչների վերապատրաստման դասընթացը, որին մասնակցեց 58 սփյուռքահայ՝ 20 երկրից: Սիրելի՛ մասնակիցներ, դուք ձեռք բերեցիք նոր գիտելիքներ ու հմտություններ: Ձեր ամենամեծ ձեռքբերումներից մեկը նոր ընկերներն են: Նոր կապերն ու հարաբերությունները աստիճանապար ձևավորում են ազգային զորավոր ցանց, որը պետք է դառնա հայապահպանության երաշխավորներից մեկը»: